বাংলাদেশ কৃষি অর্থনীতিনির্ভর দেশ হওয়ার পরও কৃষিভিত্তিক শিল্প প্রতিষ্ঠান কাঙ্ক্ষিত পর্যায়ে স্থাপিত হয়নি। অথচ গোটা দেশে সবজি সংরক্ষণ উপযোগী হিমাগার স্থাপন করে সরকারিভাবে ভর্তুকি দিয়ে তুলনামূলক কম ভাড়ায় সবজি সংরক্ষণের সুযোগ দিলে চাষিরা ব্যাপকভাবে সবজি চাষ বাড়িয়ে দেশীয় চাহিদা পূরণের পর বাড়তি পণ্য বিদেশে রফতানি করতে পারত। সরকার কৃষি চাষাবাদের উৎপাদন বৃদ্ধিতে বিদ্যুৎ, ডিজেল, সার ও নানা উপকরণে যে পরিমাণ সহায়তা দিয়ে থাকে, সে তুলনায় কৃষকের উৎপাদিত পণ্যের ন্যায্যমূল্য নিশ্চিতের ক্ষেত্রে সহায়তা প্রদান করে না। ফলে খাদ্যশস্যের উৎপাদন বাড়লেও একমাত্র সংরক্ষণের অভাবে উৎপাদনের ধারাবাহিকতা ধরে রাখাও সম্ভব হয় না। আমরা মনে করি, খাদ্যশস্য উৎপাদনে যে পরিমাণ সহায়তা কিংবা সরকারিভাবে ভর্তুকি দেওয়া হয়, সে হারে উৎপাদিত খাদ্যশস্য সংরক্ষণ উপযোগী ছোট-বড় হিমাগার স্থাপনে সহায়তা দেওয়া জরুরি। তা না হলে চাষিরা উপযুক্ত মূল্যের অভাবে ক্ষতিগ্রস্ত হবে এবং চাষের ধারাবাহিকতাও বিঘ্নিত হবে।